Kisah Baju Salawar Luar Nageri
Wayah hahanyaran pasar tungging Palui sawat jua tarasani umpat bajual baju-baju wan salawar bakas matan luar nageri. Baistilah inya ampih maujek, sakalinya dasar bujur payu banar. Maka Palui hakun kurang labih lawan pambali, bahkan inya hakun haja mahutangi babayar bulan kaina.
“Ikam harat banar Lui ai kalu sampai bajualan baju-baju luar nageri bubuhan urang asing itu. Matan dimana ikam dapat barang-barangnya, balum biasa kaluar nageri malah langsung bajualan baju salawar luar nageri,” ujar Tulamak masih haja kada parcaya dan tatap mamahapak Palui.
“Ikam kada biasa malihatkah Mak, wayahini baju salawar luar nageri itu jadi dagangan glubal,” sahut Palui.
“Aku biasa mandangar urang bapander bahwa baju luar nageri itu adalah baju-baju bakas, kalu istilah kita di sini adalah baju pantas layak pakai,” ujar Garbus.
“Aku parcaya haja Bus ai, tapi matan dimana Palui mandapatkan banda-banda itu,” ujar Tulamak.
“Kalau ikam kada parcaya, ayu kita lihati jualan Palui itu,” ujar Garbus mambawai.
Oooo… sakalinya bujuranlah Palui jadi padagang barang luar nageri, tapi… tapi…,” ujar Tulamak.
“Tapi napa Mak? ujar Palui manyahut karna kalihatannya pina masih kada hakun kalah.
“Ampun maaflah Lui, kalu baju bakas luar nageri ini babahaya banar karna bisa ada panyakit hiv dan aid,” ujar Tulamak.
“Baju salawar nang ikam pakai ini, manukar dimana Mak?” ujar Garbus manakuni Tulamak sambil manjapai baju salawar Tulamak nang pina gubih kada pas di awak.
“Baju salawar nang kupakai ini barian mamarinaku si Aming,” ujar Tulamak ba-agak.
“Aku ampun maaf jua Mak ai. Aku ampun maaf karna baju salawar nang ikam pakai itu adalah bujur haja tukaran mamarina ikam. Tapi sidin manukar baju salawar itu matan aku jua karna aku nang mahutanginya,” ujar Palui mambuka rahasia.
“Tulamak, Tulamak dasar minyak lamak panderan licin kaya minyak,” ujar Garbus mahuhulut Tulamak nang pina paharatnya.
“Baju salawar luar nageri… matan Amerika, matan Inggris, bulih kuntan, bulih karidit dan bulih bahutang kaya mamarinanya Tulamak,” ujar Palui kukuriak manjajakan barang-barang jualannya.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn